ET Euroopa Liidu Teataja C 263/4

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 263/04)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„CANTUCCINI TOSCANI” / „CANTUCCI TOSCANI”

ELi nr: IT-PGI-0005-01290 – 11.12.2014

KPN ( ) KGT ( X )

1. Nimetus(ed)

„Cantuccini Toscani” / „Cantucci Toscani”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Nimetusega „Cantuccini Toscani” / „Cantucci Toscani” tähistatakse kondiitritoodet, mis on valmistatud jahust, naturaalsetest kestata mandliseemnetest, suhkrust, munadest, võist ja meest koosnevast tainast, mida seejärel küpsetatakse. Tarbimiseks ringlusse lubatud toode on traditsiooniliselt poolovaalse kujuga. Toote sellise kuju saamiseks lõigatakse ahjust tulnud kuivikuribad (massiga mitte üle 15 grammi) diagonaalselt lahti.

Olenevalt sellest, kuidas kuivikuribasid lõigatakse, on tükkide pikkus kuni 10 cm, kõrgus 3 cm ja laius 2,8 cm.

Küpsetatud kuivikud on beeži sisuga, milles on taina kerkimisest tingitud veidi korrapäratud augukesed ja siin-seal kestata mandlid. Kuiviku välispind on küpsetamisest tulenevalt kuldset tooni.

Tekstuuri poolest on toode „Cantuccini Toscani” / „Cantucci Toscani” veidi krõmpsuv ning tundub esmalt teraline, aga siis sulab suus võisisalduse tõttu; toote suhteline niiskus on 3–7 % (miinimum ja maksimum).

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Cantuccini Toscani” / „Cantucci Toscani” valmistamiseks vajalik tainas koosneb järgmistest koostisosadest (kogused 1 kg taina kohta):

— nisujahu;

— naturaalsed kestata mandliseemned, mille suhteline niiskusesisaldus ei tohi ületada 8,5 %. Mandliseemned peavad tainast moodustama vähemalt 17 % ning see kogus peab olema piisav tagamaks, et pärast taina küpsetamist on seda koostisosa lõpptootes vähemalt 20 %;

— pastöriseeritud kanamunad ja mitte vähem kui 3 % munarebu;

— vähemalt 1,5 % võid;

— 20–40 % kristall- või peentuhksuhkrut;

— lisaks suhkrule 0,3–1,5 % mitmeliigilist õiemett ja vajalikus koguses (quantum satis) kergitusainet.

Valikulised koostisosad:

vajalikus koguses võib lisada glükoosi või invertsuhkrusiirupit (ainult kuldse tooni saavutamiseks), soola, täispiima, lõhna- ja maitseaineid või looduslikke lõhna- ja maitseaineid.

Kasutada ei ole lubatud: muid koostisosi, lisaaineid, värvaineid, säilitusaineid, muna- või munarebupulbrit, mandlilaaste, purustatud või jahvatatud mandleid.

3.4. Tootmise erietapid, mis peavad toimuma määratletud geograafilises piirkonnas

Toote „Cantuccini Toscani” / „Cantucci Toscani” kõik tootmisetapid alates koostisainete ettevalmistusest kuni ribade küpsetamiseni peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus osutab

Toodet „Cantuccini Toscani” / „Cantucci Toscani” müüakse pakendatult.

Kuivad kuivikud „Cantuccini Toscani” / „Cantucci Toscani” imavad kergesti niiskust. Kuivikud peavad olema pakendatud määratletud geograafilises piirkonnas, et vältida niiskuse imendumist ja tagada vajalike organoleptiliste omaduste säilimine. Toodet nauditakse kastetuna dessertveini vin santo, et seda pehmitada.

Tootmiskohas võib lahtist toodet müüa otse tarbijale, tingimusel et kuivikud pannakse eraldi karpi või mahutisse, millel on hästi nähtavalt märgistus sama teabega nagu pakendil.

3.6. Sellise toote märgistamise erieeskirjad, millele registreeritud nimetus osutab

Märgisel peab olema järgmine teave: nimetus „Cantuccini Toscani” / „Cantucci Toscani” ja selle järel sõnad „Indicazione Geografica Protetta” (kaitstud geograafiline tähis) või lühend „IGP” (KGT) ning järgmine lisateave:

— ELi kaitstud geograafilise tähise sümbol;

— tootja ja pakendaja nimi, ärinimi ja aadress;

— toote logo ja kujutise kujundus peavad olema ranges seoses kaitstud geograafilise tähisega.

Märgisel võib olla ka muu vabatahtlik, tarbijale suunatud või toitumisalane teave, ärinimed ja kaubamärgid, kui need ei ole toodet kiitva ja ostjat eksitava iseloomuga. Pakendil võib olla märgitud ka tootes sisalduvate mandlite osa.

Toote logo:

4. Geograafilise piirkonna täpne määratlus

Toote „Cantuccini Toscani” / „Cantucci Toscani” tootmispiirkond hõlmab kogu Toscana halduspiiridesse jäävat piirkonda.

5. Seos geograafilise piirkonnaga

Toscana piirkonna kondiitrite arvukus annab tunnistust nende tähtsusest eri ajalooperioodide vältel. Pagari- ja kondiitritoodete valmistamine algas ja levis tänu elavale kauplemisele maitseainete ja muude kaupadega, aga ka ideede ja retseptide vahetamisele, mida Toscana keskne asend on ammustest aegadest soodustanud.

Tänu toote „Cantuccini Toscani” / „Cantucci Toscani” valmistamiseks kasutatavatele koostisainetele (eelkõige mandlid ning või ainukese rasvainena) on kuivikul hästi eristatavad omadused kvaliteedi, meeldiva lõhna ja poorsuse osas, mistõttu on toode eriline ning sellel on kosutava ja hõrgu küpsetise maine. Lihtne ja piirkonnas laialt levinud kuivikuvalmistamise tehnika on Toscana kondiitritoodete traditsiooni alustala.

Ajaloolane Ferri on kindlaks teinud, et 19. sajandi teisest poolest saadik kuuluvad mandlid kindlalt retsepti koostisse ning seega on mandlikuivikule viitamisel õigustatud nimetuse cantucci kasutamine. Piirkonnas ringi rännates kogutud rahvapärimuste kogumikus on kirjanik Giuseppe Pitré iseloomustanud cantucci't tüüpilise Toscana küpsetisena.

Tänu suurenenud tootmisele piirkonna arvukates pagaritöökodades sai toode „Cantuccini Toscani” / „Cantucci Toscani” 20. sajandi alguses ka väljaspool piirkonda tuntuks kui tüüpiline Toscana kuivik. Sellest annab tunnistust retsept Hoepli kirjastuse poolt 1907. aastal avaldatud Giuseppe Ciocca retseptikogumikus „Il Pasticciere e confettiere moderno” (kaasaja kondiitri- ja kompvekitooted).

Eelkõige tänu võile ja kergitusainetele pika säilimisajaga ja seetõttu ekspordiks sobiv toode „Cantuccini Toscani” / „Cantucci Toscani” kogus tuntust ka väljaspool Itaalia piire. Kogu maailmas hästi tuntud Itaalia kuivik on aga endiselt tihedalt seotud Toscana piirkonnaga. Toote „Cantuccini Toscani” / „Cantucci Toscani” saadetakse suures koguses välismaal asuvatesse Itaalia delikatessikauplustesse, mille tõenduseks on ekspordiks ettenähtud partiidest tehtud fotod ning ka tootjate osavõtt vastavatest rahvusvahelistest messidest (1986, IBA Fair, Hamburg).

Toote „Cantuccini Toscani” / „Cantucci Toscani” seos Toscana piirkonnale iseloomuliku veiniga vin santo on samuti aidanud suurendada selle küpsetise kui dessertveini sisse kastetava dessertkuiviku tuntust. Selle tõenduseks on paljud tüüpilised Toscana restoranid, kus desserdiks pakutakse toodet „Cantuccini Toscani” / „Cantucci Toscani” koos veiniga vin santo. Päevalehe il Giornale15. novembri 2010. aasta internetiväljaandes on avaldatud artikkel selle kohta, et USA president soovis oma uusaastamenüüs desserdiks just toodet „Cantuccini Toscani” / „Cantucci Toscani” koos veiniga vin santo.

Toode „Cantuccini Toscani” / „Cantucci Toscani” on leidnud oma koha paljudes toidublogides, interneti-retseptikogudes ning toidu- ja veiniteatmikes ((Guide enogastronomia „l’Italia dei Dolci” (Itaalia desserdid), väljaandja Touring Club Italiano, 2004), mitmetes Itaalia sõnastikes (Salvatore Battaglia koostatud Grande Dizionario della Lingua Italiana, (Itaalia keele suur sõnaraamat) 1962, Tullio De Mauro koostatud Dizionario della Lingua Italiana (Itaalia keele sõnaraamat), 2000) ja välismaa väljaannetes (nt Larousse Online multilingue (Larousse'i mitmekeelne internetisõnastik)). Kõigis neis kirjeldatakse toodet tüüpilise Toscana kuivikuna, millest nähtub, kui väga tarbijad kogu maailmas hindavad seda toodet piirkonnale omase küpsetisena ning et see nimetus on muutunud kindlaks mõisteks nii Itaalias kui väljaspool selle riigi piire.

Selle kinnituseks, et seda Toscana toodet süüakse Itaalias kõikjal, ei ole mitte ainuüksi arvukad pagaritööstused, kus toodet „Cantuccini Toscani” / „Cantucci Toscani” valmistatakse eelkõige pühadeks ja traditsioonilisteks pidustusteks, vaid ka asjaolu, et seda küpsetist leidub Itaalia paljude provintside ostukeskustes ja toidukauplustes.

Viide spetsifikaadi avaldamisele

(Käesoleva määruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Cantuccini Toscani” / „Cantucci Toscani” tunnustamise ettepaneku 5. juuli 2014. aasta Itaalia Vabariigi Teatajas nr 154.

Tootespetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või:

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it) ning klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.